Adwuma baako a nnipa dodoɔ no ara mmu no koraa ne kuayɔ. Ebinom susu sɛ ɛnyɛ akɔnnɔ anaa sika biara nhyɛ da nnim saa. Yei ama nnipa dodoɔ no ara te kuadwuma ho nsɛm a, na wɔn bo fono wɔn.
Ɛwom sɛ tete no na akuafoɔ nhyɛ da nni sika pa ara deɛ, nanso sɛ yɛreka ɛnnɛ yi a, kuadwuma yɛ adwuma baako a ɛbɛtumi ama onipa adi yie wɔ asetenam pa ara. Ebia, adeɛ baako a amma akuafoɔ antumi anni yie tete no ne sɛ, na wɔdua nnɔbaeɛ a wɔbɛdi nko ara. Wɔn a na wɔdua bi tɔn no nso, ɛsiane sɛ na wɔde wɔn ahoɔden na ɛyɛ adwuma nti, na wɔntumi nnua nnɔbaeɛ bebree.
Ɛnnɛ deɛ, ɛsiane sɛ nnipa anya nkɔanim wɔ nimdeɛ ne mfididwuma mu nti, akuafoɔ tumi di yie wɔ asetenam pa ara. Yei nti, yɛrebɛhwɛ sɛdeɛ kuadwuma bɛtumi aboa ama mmabunu adi yie wɔ wɔn asetenam.
Ghana aban ayɛ nhyehyɛeɛ a ɔde bɛsɔ mmabunu asene ama wɔayɛ kuadwuma
Ghana aban nam Asoeɛ a wɔhwɛ Nnuane ne Abɔdeɛ Mu Nsɛm So no de nhyehyɛeɛ binom agugu akwan mu a wɔde resɔ mmabunu a wɔpɛ sɛ wɔyɛ kua no nyinaa asene. Wɔfrɛ saa nhyehyɛeɛ yi “Mmabunu a wɔyɛ kuadwuma.”
Deɛ nti a aban no nam asoeɛ yi so reyɛ saa dwumadie yi ne sɛ, wɔpɛ sɛ wɔsɔ mmabunu asene ma wɔtumi de wɔn ho hyɛ kuadwuma mu sɛdeɛ ɛbɛyɛ a, wɔbɛtumi anya sika de abɔ wɔn ho bra, na wɔasane nso aboa ama nnuane abu so wɔ ɔman yi mu.
Aban no aka sɛ, kuadwuma ka nnwuma titire a ɛma ɔman tu mpɔn pa ara no ho nti, wɔayɛ krado sɛ wɔde mmoa bɛma obiara a ɔpɛ sɛ ɔyɛ kuadwuma wɔ ɔman yi mu no. Nhyehyɛeɛ a Ghana aban ayɛ no atirimpɔ pa ara ne sɛ:
Wopɛ sɛ wohunu sɛdeɛ wobɛtumi de wo ho ahyɛ saa dwumadie yi mu anya so mfasoɔ a, kɔ Asoeɛ a Wɔhwɛ Nnuane ne Abɔdeɛ mu Nsɛm So no ɔfese a ɛwɔ wo mantam mu hɔ no na wɔbɛma wo ɛho akwankyerɛ ne mmoa a wobɛhia nyinaa.
Mmabunu yɛ kuadwuma a, ɛboa ma wɔsua sɛdeɛ wɔbɛtoto wɔn sikasɛm yie
Ansa na kuani biara bɛfiri n’adwuma ase no, ɔdi kan sese sika dodoɔ a ɔbɛhia no ahyɛaseɛ no. Ɔfiri adwuma no ase nso a, ɔsane sese sika a ɔde bɛhyɛ adwuma no mu ama no atu mpɔn. Wɔn a wɔdua nnɔbaeɛ no, wɔsese sika dodoɔ a wɔde bɛtotɔ nnuro, wɔde bɛma apaafoɔ adɔ afuo no mu, ne deɛ wɔde bɛbɔ paa ama wɔatwa wɔn nnɔbaeɛ no ama wɔn.
Saa ara na wɔn a wɔnyɛn mmoa no nso sese sika a wɔde bɛtɔ mmoa dodoɔ a wɔbɛnyɛn, nnuane dodoɔ a wɔde bɛma mmoa no, nnuro a wɔde bɛma wɔn firi berɛ a wɔsusua kɔpem berɛ a wɔbɛtɔn wɔn agye sika.
Saa nneyɛɛ yinom nyinaa boa mmabunu ma wɔhunu sɛdeɛ wɔbɛtoto wɔn sikasɛm yie wɔ asetenam. Yei bɛtumi aboa ama wɔn sikasɛm atu mpɔn pa ara.
Kuadwuma boa mmabunu ma wɔtumi de wɔn berɛ yɛ adwuma yie
Berɛ nhyehyɛeɛ yɛ biribi a anka ɛsɛ sɛ nnipa nyinaa tumi sua pa ara. Nanso, sɛ wosɛe berɛ na worenhwere biribiara a, ɛyɛ a wonhunu deɛ nti a ɛsɛ sɛ woyɛ nhyehyɛeɛ pa ma wo berɛ. Mmabunu a wɔyɛ kuadwuma deɛ, wɔtumi yɛ nhyehyɛeɛ pa ma wɔn berɛ pa ara.
Ebi ne sɛ, sɛ biribi na wɔpɛ sɛ wɔdua a, wɔnim berɛ pɔtee a ɛsɛ sɛ wɔdua adekorɔ, wɔnim berɛ a ɛsɛ sɛ wɔdɔ wɔn nnɔbaeɛ mu, wɔnim berɛ a ɛsɛ sɛ wɔma wɔn mmoa aduane, wɔnim berɛ a ɛsɛ sɛ wɔma wɔn nnuro, ɛnna wɔnim berɛ a ɛsɛ sɛ wɔma mmoa no pue kakra anaasɛ a wɔka wɔn gu buo mu.
Yeinom nyinaa yɛ suban pa a mmabunu bɛtumi asua afiri kuadwuma mu ama wɔn asetena atu mpɔn pa ara.
Kuadwuma boa ma mmabunu nsuro sɛ wɔbɛdi nkunim anaa nkoguo wɔ asetenam
Kuadwuma akɔyɛ adwuma baako a ɛtumi hyɛ onipa den wɔ asetenam pa ara. Deɛ nti a ɛte saa ne sɛ, okuani bi nyɛmmoa bebree tumi wuwu berɛ bi mu. Ɛduru berɛ bi nso a, nyɛmmoa no tumi wo bebree ma wɔn dodoɔ bu bɔ ho.
Wɔn a wɔdua nnɔbaeɛ no nso, yareɛ tumi si afuo no so ma nnɔbaeɛ no sɛe, nanso ɛduru mmerɛ bi a, nnɔbaeɛ no tumi yɛ yie ma okuani no ani gye pa ara. Ɛduru afe bi a, okuani nnɔbaeɛ nhyia ɛboɔ ahe biara nanso afe bi mu nso deɛ, ne nnɔbaeɛ no tumi bɛhyia boɔ ma no nya sika tete ne ho aka nyinaa sane nya mfasobum.
Yeinom nyinaa tumi boa mmabunu a wɔde wɔn ho hyɛ kuadwuma mu no ma wɔsua sɛ, sɛdeɛ nneɛma bɛkɔ wɔ asetenam biara no, ɛsɛ sɛ wɔko kɔ wɔn anim ɛfiri, wɔbɛhunu sɛ ɛnyɛ daa nyinaa na nneɛma bɛkɔ sɛdeɛ yɛpɛ.
Tɔfabɔ
Mmabunu pɛ sɛ wɔdi yie wɔ asetenam pa ara a, kuadwuma yɛ adwuma baako a wɔbɛtumi de wɔn ho ahyɛ mu ama wɔn asetena atu mpɔn. Yɛakɔ sukuu aduru akyire o, sɛ yɛnkɔ nnuruu akyire o, yɛn nyinaa bɛtumi de yɛn ho ahyɛ kuadwuma mu ama yɛn sikasɛm ne yɛn asetena atu mpɔn pa ara.
